text: Omkommet under brand i Esbjerg
  10 januar 2011 kl. 11.22
  Mandag formiddag gik der ild i en tre-etagers ejendom i Esbjerg. En mandlig beboer blev fundet død i en af lejlighederne.
  Ejendommen ligger på J. L. Heibergs Allé i Esbjerg østerby. Syd- og Sønderjyllands politi mener, der sandsynligvis er tale om lejlighedens beboer. Der blev slået alarm mandag formiddag. Politiet kom til som de første og begyndte  straks at evakuere beboerne. 
  På grund af røg og varme kunne politifolkene ikke nå op til de øverste lejligheder. Det var i en af dem, manden blev fundet. 
  Den omkomne er 34 år. Han blev identificeret af et familie-medlem. Brandteknikere arbejder på at finde frem til brandårsagen.
  